
Text rozhodnutia
Súd: Krajský súd Banská Bystrica Spisová značka: 20Sd/367/2014 Identifikačné číslo súdneho spisu: 6014201623 Dátum vydania rozhodnutia: 03. 06. 2015 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2015:6014201623.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľky: W. M., nar. X. I. XXXX, bytom XXX XX X. L. XX, proti odporkyni: Sociálna poisťovňa, ústredie, ul. 29. augusta č. 8, 813 63 Bratislava o preskúmanie rozhodnutia o invalidnom dôchodku takto r o z h o d o l : Rozhodnutie odporkyne číslo XXX XXX XXXX X zo dňa 4. augusta 2014 z r u š u j e podľa § 250l ods. 2 a § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X z 04.08.2014 podľa § 263 ods. 1 zákona č. 461/2003 Z. z. o sociálnom poistení v znení neskorších predpisov /zsp/ a § 29 ods. 1 zákona č. 100/1988 Zb. o sociálnom zabezpečení zamietla žiadosť navrhovateľky o zvýšenie sumy invalidného dôchodku. Odporkyňa vo výroku ďalej uviedla, že podľa § 70 ods. 1 zákona č. 461/2003 Z. z. v znení neskorších predpisov od 11.4.2014 vznikol nárok na výplatu invalidného dôchodku v sume 103,60 EUR mesačne. Podľa § 263a ods. 5 zákona č. 461/2003 Z. z. v znení zákona č. 529ú2006 Z. z. sa naďalej vypláca invalidný dôchodok v sume 135,20 EUR mesačne a nárok na invalidný dôchodok v nižšej sume 103,60 EUR mesačne zaniká. Odporkyňa v odôvodnení rozhodnutia okrem iného uviedla, že podľa posudku posudkového lekára SP pobočka Zvolen zo dňa 11.04.2014 u navrhovateľa je miera poklesu schopnosti vykonávať zárobkovú činnosť určená na 50 % v porovnaní so zdravou fyzickou osobou. Navrhovateľka podala proti tomuto rozhodnutiu v zákonom stanovenej lehote návrh na preskúmanie s odvolaním sa na svoj zhoršený zdravotný stav a žiadala o jeho opätovné posúdenie z dôvodu, že v marci jej odobrali štítnu žľazu. Odporkyňa v písomnom stanovisku zo dňa 30.12.2014 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 03.06.2015 v zmysle § 250l OSP, oboznámil sa s pripojenými listinnými dôkazmi, vypočul účastníkov a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie. Navrhovateľka na pojednávaní trvala na dôvodoch uvedených v opravnom prostriedku a predložila súdu nové lekárske nálezy ako dôkazy zlého zdravotného stavu. Odporkyňa na pojednávaní sa plne pridržiavala písomného stanoviska SP zo dňa 30.12.2014, v ktorom je uvedené, že na základe podaného opravného prostriedku bol zdravotný stav navrhovateľky opätovne posúdený posudkovým lekárom na pobočke vo Zvolene ako aj posudkovým lekárom na ústredí a posudkoví lekári zotrvali na pôvodnom posudku, že navrhovateľka je invalidná z 50 % mierou poklesu schopnosti vykonávať zárobkovú činnosť a je invalidná aj podľa § 37 ods. 3 písm. a/ zákona č. 100/1988 Zb. Na základe uvedeného žiadala napadnuté rozhodnutie potvrdiť ako vecne správne. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľa posúdený posudkovou lekárkou SP- ú so sídlom v Banskej Bystrici v posudku zo dňa 09.12.2014 so záverom, že je invalidná s určenou mierou poklesu schopnosti vykonávať zárobkovú činnosť 50 %. Posudková lekárka ako rozhodujúce zdravotné postihnutie uviedla choroby podporného a pohybového aparátu - kapitola XV., postihnutie končatín - oddiel G, jednostranná totálna endoprotéza - položka 44.1. Posudková lekárka v celkovom posudku uviedla, že navrhovateľka bola uznaná invalidnou pre problémy s bedrovými kĺbmi. Následkom obojstrannej vrodenej luxácie a operačných zákrokov v mladosti došlo postupne k rozvoju obojstrannej koxartrózy. V roku 2006 bol stav riešený totálnou endoprotézou vľavo. Stav podľa klinických aj RTG nálezov je aj v súčasnosti uspokojivý. Vpravo je dlhodobo nález stabilizovaný. Napriek hodnoteniu na úrovni III. až IV., je funkčné obmedzenie na úrovni mierneho stupňa. Nie je preukázaná progresia základného ochorenia, rozhodujúceho pre hodnotenie invalidity. Pri tomto hodnotení je rozhodujúci stav po vykonanej endoprotéze - 45 % - s možnosťou najvyššieho percentuálneho zhodnotenia zdravotného stavu. V percentuálnom zvýšení sú zohľadnené ostatné pridružené ochorenia stredné obmedzenie funkcie pravého bedrového kĺbu, kolísavý priebeh depresie. Stav po odstránení štítnej žľazy v období rekonvalescencie, bez zistenia malignity, na substitučnej liečbe od 19.3.2014, bez nasledujúcej kontroly zistenia efektu liečby, posudkovo nehodnotí. Uvedené pridružené ochorenia teda nie sú takého charakteru, aby odôvodňovali zmenu stupňa invalidity v zmysle zákona č. 100/1988 Zb. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi a hodnotia zdravotný stav navrhovateľky inak ako odborní lekári. Súd z nálezov predložených navrhovateľkou na pojednávaní zistil, že zdravotný stav navrhovateľky spĺňa kritéria pre vyššie percento miery poklesu schopnosti vykonávať zárobkovú činnosť. Súd z nálezu psychiatra zistil, že navrhovateľka trpí na inú recidivujúcu depresívnu poruchu F33.8 aj organickú poruchu osobnosti F07.0. Toto ochorenie posudkoví lekári ohodnotili len rámci ostatných pridružených ochorení 5 % ako kolísaný priebeh depresie. Navrhovateľka sa dňa 03.03.2014 podrobila thyroidektómii na Klinike ORL a ChHaK UK JLF a Univerzitnej nemocnice W.. Následne sa podrobila kontrole v Národnom endokrinologickom a diabetologickom ústave n.o. v G. dňa 19.03.2014 s nasledujúcou diagnózou st.p. tyreoidektómii pre veľkú difúzno-nodóznu strumu obojstranne s prítomným útlakovým syndrómom, pooper. hypotyreóza, pooper. normokalciémia, hepatopatia s ľahkou biochem. aktivitou, sek. hyperparatyreóza, deficit vitam. D /dok./ + ostatné známe diagnózy a odporučením: fyzické šetrenie, nasad. Euthyrox 100ug 1 tbl. denne ráno na lačno 1/2 hod. pred raňajkami /prvé 4 dni užívať 1 tbl. ráno na lačno/, liečba je trvalá nevysadzovať!, kontroly v spád. endokrin. ambulancii v 1 - r. intervaloch. Rp. Euthyrox 100ug I. Posudkoví lekári toto ochorenie nehodnotili vôbec z dôvodu, že nebola vykonaná následná kontrola zistenia efektu liečby. Súd z nálezu ortopéda zo dňa 10.03.2015 zistil, že u navrhovateľky nie je predpoklad zlepšenia stavu skôr progresie a pri výkone svojej pracovnej činnosti administratívny pracovník v X. vyžaduje asistenciu pracovného asistenta. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení, zdravotný stav navrhovateľky nebol posúdený objektívne, komplexne a presvedčivo v zmysle § 71 zákona č. 461/2003 Z. z. o sociálnom poistení. Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľky aj v zmysle § 71 ods. 8 zsp. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu TK. Poučenie: Proti tomuto rozsudku nie je prípustné odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6014201623.1 (dáta aktuálne k 4. 11. 2026). Záväzné je znenie zverejnené súdom.




